สัปดาห์แรกของการเปิดเทอม ลูกสาวเพิ่งเข้าอนุบาล 1 โรงเรียนเลยเปิดแค่ครึ่งวัน เป็นการปรับความพร้อมแก่เด็ก สัปดาห์นี้จึงผ่านร้านนี้ทุกวัน แต่ไม่ได้สนใจอะไรเป็นพิเศษ เห็นแค่ว่าร้านเงียบๆ ไม่ค่อยมีคน อาจเพราะอยู่ห่างตัวเมืองไปหน่อย หรืออาจไม่อร่อยก็ได้ แต่แฟนอยากลองกินดู ก็เลยต้องตามใจผู้บัญชาการฯ

จากตลาดสิงห์บุรี ขับข้ามสะพานข้ามแม่น้ำเจ้าพระยามุ่งสายเอเชีย ขับตรงมาผ่านแยกไกรสรราชสีห์มาทางศาลากลางจังหวัดสิงห์บุรี หากมาจากทางกรุงเทพฯ เลี้ยวเข้าสิงห์บุรี ผ่านศาลากลางจังหวัด ชิดขวาเตรียมกลับรถที่แยกไกรสรราชสีห์

ตอนนี้ใช้เส้นทางเดียวกันล่ะ ตอนนี้ศาลากลางฯ จะอยู่ฝั่งตรงข้ามด้านขวามือ ตรงนี้ชิดซ้ายไว้ ถ้าเข้าขวาเดี๋ยวเลยไปกรุงเทพฯ

ลอดผ่านซุ้มเฉลิมพระเกียรติ ด้านหน้าก่อนเลี้ยวออกสายเอเชียมุ่งนครสวรรค์จะเห็นตึกแถวด้านซ้ายมือ ร้านนี้อยู่ติดกับร้านขายมอร์เตอร์ไซค์ หาที่จอดได้เลย 

รถยนต์จอดบนลานดินหน้าร้านได้ห้าถึงหกคัน 

ตอนเราถึงร้าน ก็ยังไม่มีคนอยู่ดี

สั่งก๋วยเตี๋ยวมาลองก่อน ผักที่เค้าเตรียมไว้แกล้มสดดี อาหารปริมาณพอเหมาะ คนกินจุอย่างเรากินแค่สองชามก็อิ่มพอ เนื้อเปื่อยเค้าชิ้นโตกว่าร้านก๋วยเตี๋ยวอื่นๆสมัยนี้ พอชิ้นใหญ่กว่า มันจึงได้รสชาติกว่า เนื้อเคี่ยวเปื่อยพอดี รสดีเกินกว่าที่คาดไว้มากๆ ซดจนแห้งหมดชามเลยทั้งสองชาม

จากที่ว่าไม่มีคน พอถึงเที่ยงปุ๊บ คนมาเต็มร้านแล้ว

วันนี้เลยมาซ้ำอีกครั้งเป็นวันที่สอง เมื่อวานทราบว่ามีข้าวตามสั่งด้วย ได้กลิ่นตอนเค้าทำ วันนี้เลยต้องลอง เรามีความเชื่อว่า ถ้าร้านไหนทำผัดกะเพราอร่อย ส่วนใหญ่จะอร่อยทุกอย่าง อาหารพื้นๆนี่แหละ มีทุกที่ แต่หาอร่อยจริงๆยาก

ไม่มีคนตามเคย เพราะแวะรับลูกตอนสิบเอ็ดโมงกว่าๆ ถึงร้านยังไม่เที่ยง จอดรถสบายๆ สั่งผัดกะเพราหมูไข่ดาวมาลอง

กะเพราเค้าใช้ใบกะเพราพื้นบ้านใบเล็กๆฉุนๆ กระเทียมเจียวกับพริกให้เหลืองหอมแล้วจึงใส่หมูสับลงไปผัด ผัดแห้งๆ จามกันทั้งร้าน ฉุนดีมาก

สรุป...นี่คือรสชาติที่หามานาน อร่อยอ่ะ

เช่นเดิม พอเที่ยงวัน คนก็เริ่มเข้า ถามแม่ค้าร้านเพิ่งเปิดได้สองเดือน ส่วนตามสั่งเพิ่งขายมาสองสัปดาห์ สำหรับผม รสชาติผ่านทั้งข้าวทั้งก๋วยเตี๋ยว อร่อยเด็ด อร่อยกว่าร้านเจ้าขายดีบนถนนสายเอเชียแถวอาชีวสิงห์บุรี 2 เยอะ ปริมาณมากกว่าด้วย  แต่ถ้ามีกากหมูเจียวด้วยจะเด็ดขึ้นกว่านี้

ส่วนก๋วยเตี๋ยวหมูยังไม่ได้ลอง เรามันสายกินเนื้อ

ก๋วยเตี๋ยวชามละ 30 บาท ข้าวตามสั่ง 40 บาท

ข้อเสียคือ ร้านมีพัดลมน้อยไป ซดตอนร้อนๆนี่เหงื่อท่วมทีเดียว อีกข้อ แม่ค้าต้องทำก๋วยเตี๋ยวด้วย คิดเงินด้วย อาจต้องรอตอนคิดเงินหน่อย ส่วนอาหารออกปกติ ไม่เร็วไม่ช้าเกิน